ЦАНКО ЦЕРКОВСКИ

СТИХОТВОРЕНИЯ ЗА ДЕЦА И ЮНОШИ

chitanka.info

ТЕМЕНУЖКА

Теменужке,

мило цвете,

дай си, дружке,

листовцете.

И стълбцето,

и цветеца,

и челцето,

и венчеца.

Дай да ти се

полюбувам,

да те сладко

поцелувам!

КОНЧЕТО МИ

Имам конче

вихрогонче.

Златна грива

си извива,

през полята

се премята,

мен отнася,

и донася.

Прах се вдига,

дето мине,

не се стига

със години.

ЧУЧУЛИГА

Чучулига отлетя

горе в небесата —

сладка песен затрептя

тихом над полята.

Чучулиго, обади

там из висините —

кой ти песен отреди,

песен на песните…

Та със нея клети нас

мълком ти обайваш

и ниспираш във захлас,

смълчащ и спотайващ?

БЯЛА РОЗА

Бяла роза,

бяло цвете,

що ти челце

толкоз свети?…

Що ти листи

потрептяват,

що се тихом

полюляват?

Бяла розо,

обади ми,

ще прославя

твойто име

по вси цветя

низ полето,

по вси птички

по небето.

ЗАЙО

Подскок, Зайо,

прескок, Байо,

през речица

у пшеница.

Изправи се,

нахрани се,

полегни си,

почини си.

ПИСАНА

Пис, пис, писа̀но,

събуди се по-рано,

събери си другари,

обиколи хамбари,

че се мишки заканят

тебе жива да хванат,

кожата ти да дерат,

зъбите ти да хабят,

ноктите ти да вадят,

рожбите ти да кра̀дят,

да ги правят слугици

на мишите царици.

АГЪНЦЕ

Агънце черничко,

другарче верничко,

поскачай, потропкай,

тревица похрупкай.

Па иди в кошара,

дочакай овчаря.

В стадо се разтири,

майка си намери.

Млечице посукни

сладичко позаспи.

ГЕРГЬОВДЕН

Дойде, дойде Гергьовден,

с зеленина обдарен.

Слагай, майко, софрица

на зелена тревица.

Давай агне печено,

на тавица сечено;

да хапнем сладичко,

да тръгнем раничко

към ливади зелени

за божури червени;

пресни китки ще звием,

венци ще си извием,

дома ще ги занесем,

глави да си накичим.

ПОТОЧЕ

Поточе блика, извира

самичко в китна горица

и тихичко се провира

между зелена тревица.

Върви поточе игриво

край бърдо пусто иголо,

другарче стига шумливо,

че слиза бързо надолу.

И сляга двете тогава

студена бистра водица,

и рукна тозчас надолу

дълбока буйна речица.

РОДИНА

Родино красна,

долино родна,

зорница ясна,

земице плодна!

Как те обичам,

как те бленувам;

как се увличам,

как се любувам

на твоите чудни

поля и ниви,

славеи будни,

цветя красиви.

На твоите дивни

извори, вади,

реки проливни,

сенки, прохлади.

На твойте вити

скали чутовни,

орли сърдити,

гори вековни.

На всичко, майко,

що си кърмила —

как те обичам,

родино мила!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Теменужка

Кончето ми

Чучулига

Бяла роза

Зайо

Писана

Агънце

Гергьовден

Поточе

Родина

Заслуги